Ir-rapport konġunt tal-Kummissjoni Ewropea u tal-OECD "Health at a Glance: Europe 2016" juri li l-politiki mmirati biex jippromwovu saħħa tajba u li jilqgħu għall-mard kif ukoll għal kura tas-saħħa iktar effettiva jistgħu jsalvaw il-ħajjiet u jiffrankaw biljuni ta' euro fl-Unjoni Ewropea. "Health at a Glance: Europe 2016", rapport konġunt bejn il-Kummissjoni Ewropea u l-OECD ippubblikat illum, juri li l-istennija tal-għomor issa taqbeż it-80 snin f'ħafna mill-pajjiżi tal-UE. Madankollu, din l-istennija tal-għomor rekord mhux dejjem iġġib magħha snin ta' ħajja b'saħħitha. Madwar 50 miljun persuna fl-UE jbatu minn ħafna mard kroniku, u kull sena aktar minn nofs miljun persuna fl-età tax-xogħol imutu minħabba fih, u dan jirrappreżenta spiża annwali ta' madwar 115-il biljun EUR għall-ekonomiji Ewropej. Għal aktar ċifri ewlenin ara din l-infografika. Il-Kummissarju Ewropew għas-Saħħa u s-Sikurezza Alimentari, Vytenis Andriukaitis qal: "Ir-rapport Health at a Glance jipprovdi informazzjoni utli għall-Istati Membri biex jiffurmaw l-azzjonijiet tagħhom dwar is-saħħa fil-politiki kollha. Juri li fl-UE kull sena jmutu ħafna nies b'mard li potenzjalment jista' jiġi evitat u li hu marbut ma' fatturi ta' riskju bħat-tipjip u l-obeżità. Jenfasizza wkoll il-bżonn li nkomplu bl-isforzi tagħna biex naċċertaw li l-kura tas-saħħa ssir iżjed aċċessibbli. Ir-rapport jirrappreżenta l-inizjattiva ewlenija tas-sħubija bejn il-Kummissjoni u l-OECD biex jiġi żviluppat għarfien speċifiku għall-pajjiżi u bejn il-pajjiżi dwar is-saħħa u s-sistemi tas-saħħa, u huwa l-ewwel pass lejn ‘il-Qagħda tas-Saħħa fl-UE'.” Angel Gurría, is-Segretarju Ġenerali tal-Organizzazzjoni għall-Kooperazzjoni u l-Iżvilupp Ekonomiċi (OECD), żied jgħid: “Nistgħu nsalvaw ħafna iktar ħajjiet jekk il-pajjiżi tal-UE jgħollu l-istandards tal-kura għall-għola livell. Irridu nagħmlu iktar biex innaqqsu l-inugwaljanzi fl-aċċess u fil-kwalità tal-kura, u s-sistemi tas-saħħa Ewropej iridu jsiru aktar effiċjenti biex jidderieġu r-riżorsi fejn ikollhom l-ikbar impatt fuq ir-riżultati tas-saħħa, inkluża l-prevenzjoni.” Health at a Glance Europe: Il-messaġġi ewlenin Għandna bżonn sistemi tas-saħħa aktar effettivi: Kull sena 550,000 persuna fl-età tax-xogħol imutu b'mard li potenzjalment jista' jiġi evitat. Issa 16% tal-adulti huma obeżi (żieda minn 11% fl-2000) u persuna minn kull ħamsa għadha tpejjep. Ħafna ħajjiet jistgħu jiġu salvati billi l-ewwel nett ir-riżorsi jkunu ffukati iżjed fuq l-istrateġiji tal-promozzjoni tas-saħħa u tal-prevenzjoni tal-mard biex dawn jiġu indirizzati u magħhom jiġu indirizzati anki fatturi ta' riskju oħrajn, u t-tieni nett billi titjieb il-kwalità tal-kura akuta u kronika. Għandna bżonn sistemi tas-saħħa aktar aċċessibbli: 27% tal-pazjenti jmorru d-dipartiment tal-emerġenza minħabba n-nuqqas ta' disponibbiltà ta' kura primarja; medja ta' 15 % tal-infiq fuq is-saħħa jitħallas direttament mill-but tal-pazjenti b'differenzi kbar bejn il-pajjiżi; u bħala medja l-Ewropej foqra huma suxxettibbli għaxar darbiet iktar minn dawk aktar għonja, li jkollhom problemi biex jirċievu kura tas-saħħa adegwata għal raġunijiet finanzjarji. Il-politiki tal-Istati Membri għandhom jiffokaw biex inaqqsu l-ostakli finanzjarji għall-kura tas-saħħa, isaħħu l-aċċess għall-kura primarja, u jnaqqsu l-ħinijiet ta' stennija eċċessivi. Għandna bżonn sistemi tas-saħħa aktar reżiljenti: Madwar l-UE s-sehem tal-popolazzjoni ta' nies li għandhom aktar minn 65 sena, minn anqas minn 10% fl-1960 żdied għal kważi 20% fl-2015 u huwa previst li jiżdied għal kważi 30% sal-2060. It-tixjiħ tal-popolazzjoni flimkien mar-rati li qed jiżdiedu ta' mard kroniku u tal-limitazzjonijiet baġitarji se jeħtieġu tibdil fil-mod kif titwassal il-kura tas-saħħa inkluż l-iżvilupp tas-saħħa elettronika, tnaqqis fid-dħul l-isptar billi s-servizzi jiġu organizzati aħjar fil-kura primarja u dik komunitarja, u nfiq aktar għaqli fuq farmaċewtiċi fosthom billi jintużaw bis-sħiħ l-opportunitajiet għal sostituzzjoni ġenerika. Iċ-ċiklu dwar il-Qagħda tas-Saħħa fl-UE Iċ-ċiklu dwar il-"Qagħda tas-Saħħa fl-UE" jimmira li jgħin lill-Istati Membri biex jirrispondi għall-isfidi msemmija hawn fuq billi jappoġġahom fl-isforzi tagħhom lejn għarfien aħjar u tfassil ta' politika iktar sod abbażi tal-evidenza. Dan jinkludi serje ta' prodotti analitiċi, stabbiliti bi sħubija mal-OECD u mal-Osservatorju Ewropew tas-Sistemi u l-Politiki tas-Saħħa. Ir-rapport ippubblikat illum huwa l-ewwel prodott fiċ-ċiklu. Il-pass li jmiss huwa li sa Novembru 2017 jiġu prodotti l-profili dwar is-saħħa tat-28 pajjiż kollha tal-UE, filwaqt li jiġu enfasizzati l-karatteristiki u l-isfidi partikolari ta' kull wieħed minnhom. It-28 profil se jkunu akkumpanjati minn dokument analitiku tal-Kummissjoni, li fih issir rabta tas-sejbiet mal-aġenda usa' tal-UE, filwaqt li jiġu enfasizzati ċ-ċirkostanzi ta' kull Stat Membru. Iċ-ċiklu se jkun konkluż bi skambji fakultattivi li jistgħu jipproponuhom l-Istati Membri. Hawnhekk tingħata taqsira taċ-Ċiklu dwar il-Qagħda tas-Saħħa fl-UE Għal iktar informazzjoni http://ec.europa.eu/health/state/summary/index_en.htm http://ec.europa.eu/health/state/glance/index_en.htm http://europa.eu/rapid/press-release_SPEECH-16-3894_en.htm http://www.oecd.org/health/health-systems/health-at-a-glance-europe-23056088.htm Segwina fuq Twitter: @EU_Health